ХҮНС, ХӨДӨӨ АЖ АХУЙ, ХӨНГӨН ҮЙЛДВЭРИЙН САЛБАРЫН ЦАГ ҮЕИЙН АЖЛЫН ТАЛААР УЛСЫН ИХ ХУРЛЫН ЧУУЛГАНЫ НЭГДСЭН ХУРАЛДААНД МОНГОЛ УЛСЫН ЕРӨНХИЙ САЙДЫН ХИЙХ МЭДЭЭЛЭЛ

Монгол Улсын Их Хурлаас баталсан “Алсын хараа 2050” урт хугацааны хөгжлийн бодлого, "Монгол Улсын бүсчилсэн хөгжлийн үзэл баримтлал", “Шинэ сэргэлтийн бодлого” зэрэг урт болон дунд хугацааны хөгжлийн бодлогуудын хэрэгжилтийг хангах хүрээнд “Монгол Улсыг 2020-2025 онд хөгжүүлэх таван жилийн үндсэн чиглэл”, Монгол Улсын хууль тогтоомжийг 2028 он хүртэл боловсронгуй болгох үндсэн чиглэл, Засгийн газрын 2024-2028 оны үйл ажиллагааны хөтөлбөр зэрэг бодлогын баримт бичигт туссан хүнс, хөдөө аж ахуй, хөнгөн үйлдвэрийн салбарын зорилт, үйл ажиллагааны хэрэгжилтийг ханган ажиллаж байна.

Дээрх хөгжлийн бодлого, чиглэлийн хүрээнд:

 -уламжлалт өв соёлыг хадгалсан бэлчээрийн мал аж ахуй зонхилсон, дэвшилтэт техник, технологи бүхий эрчимжсэн аж ахуйг хот суурингийн орчимд бүсчилэн хөгжүүлж, генетик нөөцийг тогтвортой, зохистой ашиглан, ногоон эдийн засгийн чиг баримжаатай мал аж ахуйг төрөлжүүлэн хөгжүүлэх,

-үржил шим бүхий хөрсөнд тариалсан монгол таримлын өрсөлдөх чадвар, үнэ цэнийг өсгөж, экспортыг нэмэгдүүлэх, технологийн хурдтай хөгжил, хиймэл оюун ухаан, блокчэйний нэвтрэлт, их өгөгдөл зэрэг технологийн дэвшлийг нэвтрүүлэн салбарын үйлдвэрлэлийн нөөц ашиглалт, эдийн засгийн эргэлтийг эрчимжүүлж, тооноос чанар, бүтээмжид шилжүүлэхэд Засгийн газар анхаарч ажиллаж байна.

Хүнс, хөдөө аж ахуй, хөнгөн үйлдвэрийн салбар 2024 оны байдлаар Монгол Улсын дотоодын нийт бүтээгдэхүүний 31.7, экспортын орлогын 5.0 хувийг бүрдүүлж, нийт ажиллах хүчний 45.3 хувь нь тус салбарт ажиллаж, орон нутгийн эдийн засагт 85.0 хувийг тус тус эзэлж байна.

Хүнсний аюулгүй байдал, хангамж, иргэдийн эрүүл, зөв амьдрал, хүний бие махбодын хэрэгцээ шаардлагад нийцсэн хүнсний бүтээгдэхүүнээр хүн амыг жигд, тогтвортой, хүртээмжтэй, дотоодын баталгаат үйлдвэрлэлээс бүрэн хангах, экспортын бүтээгдэхүүн үйлдвэрлэлийг нэмэгдүүлэх, нэмүү өртгийн сүлжээг хөгжүүлэх, уур амьсгалын өөрчлөлт, экосистемийн тэнцвэрт байдлын доройтол, цөлжилтийн сөрөг нөлөөллийг бууруулах зэрэг чиглэлээр салбар дундын хамтын ажиллагааг хангаж ажиллаж байна.

Түүнчлэн, Монгол Улсын Ерөнхийлөгчийн санаачилсан “Хүнсний хувьсгал”, “Цагаан-Алт” үндэсний хөдөлгөөн, Засгийн газраас санаачлан хэрэгжүүлж байгаа “Шинэ хоршоо” хөдөлгөөн, “Атар-4 газар тариалангийн тогтвортой хөгжлийн аян” зэрэг дунд хугацааны бодлогын хэрэгжилтийг эрчимжүүлэх, үр дүнтэй хэрэгжүүлэхэд анхаарч байна.

*НЭГ. МАЛ АЖ АЖ АХУЙН ҮЙЛДВЭРЛЭЛИЙН ТАЛААР*

Манай Улсын хөдөлмөр эрхэлдэг 4 хүн тутмын 1 нь буюу 308.7 мянган малчид мал аж ахуйн салбарт ажиллаж байна. Малчдын тоо өмнөх оноос 10.4 мянга буюу 3.5 хувиар өсөж, нийт малчдын 185.4 мянга буюу 60.1 хувь нь эрэгтэй, 123.3 мянга буюу 39.9 хувь нь эмэгтэй малчид байна. Мал тооллогын 2024 оны жилийн эцсийн дүнгээр улсын хэмжээнд 57.6 сая толой мал тоологдсноос 4.7 сая адуу, 5.1 сая үхэр, 480.6 мянган тэмээ, 24.5 сая хонь, 22.9 сая ямаа тус тус тоологдсон байна.

Улсын хэмжээнд 2025 оны 06 дугаар сарын 19-ны өдрийн байдлаар 19.0 сая төл хүлээн авч, төл бойжилт 98.6 хувьтай, бод малын төллөлт үргэлжилж байна. урьдчилсан төлөвөөр энэ онд нийт 20.0 орчим сая төл хүлээн авч, мал сүргийн тоо 77.6 сая толгойд хүрч мал аж ахуйн салбарт өсөлт гарахаар байна.

Хэдийгээр малын тоо өсч, эдийн засагт өсөлт гарахаар байгаа ч монгол орны бэлчээрийн даац хэвийн жилд 85.0 сая хонин толгой малыг тэжээлээр хангах нөөцтэй байдаг. 2025 оны зун, намрын улиралд нийт малын тоо хонин толгойд шилжүүлснээр 110.0 сая толгой болж, даацаас 25.0 сая хонин толгойгоор хэтрэх төлөвтэй байна.

Иймд хөдөө аж ахуйн салбарын 2025-2026 оны өвөлжилт, хаваржилтын бэлтгэл хангах ажлын хүрээнд мал, махны бэлтгэлийг идэвхжүүлэх, гадаад зах зээлийн орчинг өргөтгөх, дотоодын бэлтгэлийг нэмэгдүүлэх зэрэг зохицуулалтын арга хэмжээг хэрэгжүүлэхээр ажиллаж байна. Дотоодын боловсруулах үйлдвэрийн хүчин чадлыг нэмэгдүүлэх, импортлогч улсын шаардлага хангахад Монгол Улсын Ерөнхийлөгчийн санаачилсан “Хүнсний хувьсгал”, “Цагаан-Алт” үндэсний хөдөлгөөн, Засгийн газраас санаачлан хэрэгжүүлж байгаа “Шинэ хоршоо” хөдөлгөөн, “Атар-4 газар тариалангийн тогтвортой хөгжлийн аян” зэрэг арга хэмжээ томоохон хувь нэмэр оруулж байна.

Малын чанар, ашиг шимийг сайжруулах, салбар дундын уялдааг хангах “Хөдөө аж ахуйн төрөлжсөн, аж үйлдвэрийн дэд бүс тогтоох тухай” Монгол Улсын Засгийн газрын 2024 оны 38 дугаар тогтоолын хүрээнд өндөр ашиг шимт сайжруулагчаар хангаж, үржлийн аж ахуйнуудыг чадавхжуулж, мал аж ахуйгаас үйлдвэрлэх мах, сүүний үйлдвэрлэлийг нэмэгдүүллээ.

“Атар-4” аяны хүрээнд өндөр ашиг шимт цэвэр үүлдрийн үхэр сүргийн тоог 200 мянган толгойд хүргэх зорилтын хүрээнд мах, сүүний чиглэлийн өндөр ашиг шимт цэвэр үүлдрийн нийт 617 толгой үхрийг үржлийн аж ахуйд нийлүүллээ.

Мал эмнэлгийн төлөвлөгөөт арга хэмжээнд давхардсан тоогоор нийт 60.0 сая толгой мал хамруулахаас 58.4 сая толгой мал хамруулж, гүйцэтгэл 97 хувьтай байна. Үүнээс гоц халдварт өвчнөөс урьдчилан сэргийлэх дархлаажуулалтад 46.2 сая толгой мал, шүлхий өвчнөөс урьдчилан сэргийлэх хаврын дархлаажуулалтад 4.2 сая толгой мал, намрын нэгдсэн дархлаажуулалтад 2.4 сая толгой мал хамрагдсан. Үүний дүнд гоц халдварт өвчний голомтын тоо 49 хувиар, халдварын гаралтын тоог өмнөх оны мөн үеийнхээс 98 хувиар бууруулсан байна.

Бүгд Найрамдах Франц Улсын Парис хотноо 2025 оны 05 дугаар сарын 29-ний өдөр зохион байгуулагдсан Дэлхийн мал, амьтны эрүүл мэндийн байгууллага (ДМАЭМБ)-ын 92 дахь удаагийн Ерөнхий чуулганы хуралдааны үеэр Монгол Улсын шүлхий өвчинтэй тэмцэх албан ёсны үндэсний хөтөлбөрийг баталгаажууллаа.

Хүнс, хөдөө аж ахуй, хөнгөн үйлдвэрийн яам, Дэлхийн банкны Мал аж ахуйн эдийн засгийн эргэлтийг нэмэгдүүлэх (LCP) төсөл хамтран Биокомбинат ТӨХХК-д 1.3 тэрбум төгрөгийн “Шугаман эсийн технологи нэвтрүүлэх төсөл”-ийг амжилттай хэрэгжүүлэн, вирусийн гаралтай вакцины уламжлалт технологийг өөрчлөн шугаман эс (cell line)-ийн технологид шилжүүлснээр вакцины дотоодын үйлдвэрлэл нэмэгдүүлэх боломжийг бүрдүүллээ. “Цагаан алт” үндэсний хөдөлгөөний хүрээнд Дэлхийн банкны “Экспортыг дэмжих төсөл”-ийн 1.1 сая ам.долларын санхүүжилтээр Арьс ширний төв лабораторийг бүрэн шинэчиллээ.

*ХОЁР. ГАЗАР ТАРИАЛАНГИЙН ҮЙЛДВЭРЛЭЛИЙН ТАЛААР*

Ургац хураалтын 2024 оны жилийн эцсийн дүнгээр 336.1 мянган га талбайгаас 430.0 мянган тонн үр тариа, үүнээс 386.4 мянган тонн улаанбуудай, 18.6 мянган га-гаас 250.8 мянган тонн төмс, 17.2 мянган га-гаас 267.3 мянган тонн хүнсний ногоо, 96.1 мянган га-гаас 246.9 мянган тонн тэжээлийн ургамал, 115.2 мянган га-гаас 53.3 мянган тонн тосны ургамал тус тус хураан авч, 288.1 мянган га-д чанар сайтай уринш бэлтгэсний 150.7 мянган га талбайг нь дэвшилтэт технологиор боловсруулсан байна.

Хураасан ургацын хэмжээг 2023 онтой харьцуулахад улаанбуудай 13.1 хувь, тосны ургамал 3.7 хувь буурсан бол төмс 37.0 хувь, хүнсний ногоо 20.0 хувиар тус тус нэмэгдүүлсэн.

“Атар-4” тариалангийн тогтвортой хөгжлийн аяныг хэрэгжүүлэх хүрээнд улсын төсвийн 9.7 тэрбум төгрөгийн хөрөнгө оруулалтаар тариалан бүхий аймгуудад тариалангийн талбайн хөрсний үржил шимийг хамгаалах зорилгоор нийт 361.2 мянган ширхэг төмөр бетон шон, хөргөлттэй агуулахын хүчин чадлыг нэмэгдүүлэхэд 13.5 тэрбум төгрөгийн хөрөнгөөр 200-500 тн багтаамжтай төмс, хүнсний ногооны зоорийн барилга, 1.1 тэрбум төгрөгөөр 10 га талбайд жимс жимсгэний суулгац үржүүлгийн газрыг тус тус байгуулж байна.

Улсын хэмжээгээр 2025 онд хаврын тариалалт360.7 мянган га-д үр тариа, үүнээс 310.1 мянган га-д улаанбуудай, 17.1 мянган га-д төмс, 16.5 мянган га-д хүнсний ногоо, 144.1 мянган га-д малын тэжээл, 103.7 мянган га-д тосны ургамал, өссөн дүнгээр 7.9 мянган га-д жимс жимсгэнэ, нийтдээ 650.1мянган га-д тариалалт хийхээр зорилт тавьсан. Тариалалт 06 дугаар сарын 19-ны өдрийн байдлаар улсын хэмжээнд 470.3 мянган га буюу 73.2 хувийн гүйцэтгэлтэй байна.

Үүнээс улаан буудай 264.8 мянган га буюу 85.3 хувь, бусад үр тариа 34.8 мянган га буюу 68.8 хувь, төмс 11.2 мянган га буюу 65.6 хувь, хүнсний ногоо 9.1 мянган га буюу 55.1 хувь, малын тэжээл 31.4 мянган га буюу 21.8 хувь, тосны таримал 118.8 мянган га буюу 100 хувийн гүйцэтгэлтэй байна.

Улаанбуудайн тариалалт дууссан бөгөөд одоо малын тэжээлийн тариалалт 21.8 хувьтай, хүнсний ногооны тариалалт 55.1 хувьтай явагдаж байна.

“Хүнсний хангамж, аюулгүй байдлыг хангах талаар авах зарим арга хэмжээний тухай” 36 дугаар тогтоолын хэрэгжилтийг хангах хүрээнд 2024 оны намрын ургацаас 40.5 мянган тонн хүнсний улаанбуудайг хүлээн авч нийт 70.7 мянган тонн стратегийн нөөцийн хүнсний улаанбуудай, мөн 9 сортын 5.5 мянган тонн үрийн буудайг нөөцийг тус тус бүрдүүлэв.

“Хөдөө аж ахуйн корпорари” ТӨХХК-иар дамжуулан борлуулах үйлчилгээг нэвтрүүлэн, төр-хувийн хэвшлийн хамтын ажиллагааг хөгжүүлэх реформ хийснээр дотоодын бизнес эрхлэгчид болон дилер компаниудын үйл ажиллагааг идэвхжүүлж, 2025 оны эхний хагас жилийн байдлаар 5.6 тэрбум төгрөгийн техник, тоног төхөөрөмж, 9.7 тэрбум төгрөгийн бордоо, 1.3 тэрбум төгрөгийн ургамал хамгааллын бодисыг тариаланчид, фермерүүдэд нийлүүлсэн.

“Хөдөө аж ахуйн корпораци” ТӨХХК-ийн үйл ажиллагааг нээлттэй ил тод болгох, борлуулж буй бараа бүтээгдэхүүнийг олон улсын жишиг зарчимд нийцүүлэх зорилгоор Хөдөө аж ахуйн корпораци ТӨХХК-иас борлуулж буй бараа бүтээгдэхүүнийг 2024 оны 11 дүгээр сарын 15-ны өдрөөс эхлэн биржийн арилжаагаар худалдан борлуулж, өнөөдрийн байдлаар 35 удаагийн дуудлага худалдаа, 109 хэлэлцээр зохион байгуулж 41.5 тэрбум төгрөгийн борлуулалт хийсэн байна.

 “Хүнсний хангамж-аюулгүй байдал” хөтөлбөр, “Атар-4” аяны хүрээнд улсын төсвийн 500.0 сая төгрөгийн хөрөнгө оруулалтаар “Вирусгүй төмсний бичил булцуу өсгөвөрлөх үржүүлгийн лаборатори”-ийг байгуулаад байна.

*ГУРАВ. ХҮНСНИЙ ҮЙЛДВЭРЛЭЛИЙН ТАЛААР*

Хүнсний үйлдвэрлэлийн салбарын борлуулалтын орлого 2024 онд 10.9 их наяд төгрөгт хүрч, өмнөх онтой харьцуулахад 7.25 хувиар өссөн байна. Сүүлийн 2 жилийн хугацаанд мах, махан бүтээгдэхүүний экспортын орлого нийт 600.0 сая гаруй ам долларт хүрч, цаашлаад мах, махан бүтээгдэхүүний нэр төрлийг нэмэгдүүлэх, зах зээлийг тэлэх нөхцөлийг бүрдүүллээ.

“Хүнсний хувьсгал” үндэсний хөдөлгөөний хүрээнд зоорины багтаамж 15, үтрэмийн багтаамж 7, тариалангийн талбай 13, зуны болон өвлийн хүлэмж 28 хувиар тус тус нэмэгдсэн байна.

Хүнсний бүтээгдэхүүний нэр төрөл 37, ажлын байр 21, дундаж борлуулалтын орлого 31, дундаж цэвэр ашиг 32, үндсэн хөрөнгө 55, эргэлтийн хөрөнгө 38, аж ахуйн нэгжийн орлогын албан татвар 46, нийгмийн даатгал 60 хувиар тус тус өссөн дүнтэй байна.

* Сүү, сүүн бүтээгдэхүүн боловсруулах 8,
* Мал төхөөрөх, мах боловсруулах 10,
* Гурилан бүтээгдэхүүн боловсруулах 12,
* бусад чиглэлийн 9 үйлдвэр нийслэл болон орон нутагт байгуулагдаад байна.

Нийслэлийн хүн амын хаврын улирлын хүнсний хэрэгцээнд зориулан нийт 8380.0 тн махыг бэлтгэн нөөцөлсөн ба 2025 оны 05 дугаар сарын 22-ны өдрийн байдлаар 2900.0 тонн махыг борлуулж, 5480.0 тонн махны үлдэгдэл нөөцтэй байна.

2024-2025 онд сүүний урамшууллыг 14 аймгийн 31 үйлдвэр, цехэд нийт 18.9 сая литр түүхий сүү нийлүүлсэн 9920 малчин, фермерт 18.9 тэрбум төгрөгийн мөнгөн урамшуулал олгосон байна. Мөн 2025 онд 14 аж ахуйн нэгжид нийт 5.0 мянган тонн үрийн улаанбуудай, 7 аж ахуйн нэгжид нийт 3.0 мянган тонн хуурай сүү, 4 аж ахуйн нэгжид 32.0 мянган тонн хүнсний улаанбуудай импортлох стратегийн хүнсний зөвшөөрөл олгосон байна.

*ДӨРӨВ. ХӨНГӨН ҮЙЛДВЭРЛЭЛИЙН ТАЛААР*

Хөнгөн, хүнсний үйлдвэрийн салбарын үйлдвэрлэл технологийн паркуудыг төвийн бүсэд Дархан-Уул аймагт “Төвийн бүсийн Хүнс, хөнгөн үйлдвэрийн үйлдвэрлэл технологийн парк”, баруун бүсэд Ховд аймагт “Шинэ Ховд аж үйлдвэрийн парк”, нийслэлд “Эмээлт эко аж үйлдвэрийн парк”, говийн бүсэд Говьсүмбэр аймагт “Мал аж ахуйн шинжлэх ухаан, технологи, үйлдвэрлэлийн эко парк”, зүүн бүсэд Дорнод аймагт “Зүүн бүсийн үйлдвэрлэл технологийн парк” байгуулахаар төлөвлөн, ажлыг эрчимжүүлэн ажиллаж байна.

Эргэлтийн хөрөнгийн зориулалтаар 310.0 тэрбум төгрөгийн зээл олгогдож, 5.0 мянган тонн ноолуур бэлтгэсэн нь түүхий ноолуурын 50 хувийг анх удаа үндэсний үйлдвэрүүд худалдан авах боломжийг ханган ажиллаа.

Арьс ширний үйлдвэрлэлийн салбарт эргэлийн хөрөнгийн зориулалтаар 23.7 тэрбум төгрөгийн зээл олгогдож, 1.2 сая ширхэг бог, 488.5 мянган ширхэг бодын шир бэлтгэх нөхцөл бүрдээд байна.2025 оны эхний 05 дугаар сарын байдлаар 17 аж ахуйн нэгжийн 117.1 сая төгрөгийн гаалийн татварыг чөлөөлсөн үзүүлэлттэй байна.

**“Хүнсний хувьсгал” үндэсний хөдөлгөөний талаар:** “Хүнсний хангамж-аюулгүй байдал” хөтөлбөрийн хүрээнд Засгийн газраас хариуцан төлөх хүүгийн дэмжлэгтэй 1.2 их наяд төгрөгийн арилжааны банкны эх үүсвэр бүхий хөнгөлөлттэй зээлийг 2577 иргэн, аж ахуйн нэгжид олгож, гол нэрийн хүнсний бүтээгдэхүүний дотоодын хангамжийн түвшинг нэмэгдүүлж, шинээр 52 хүнсний үйлдвэрийг ашиглалтад оруулж, хүнсний бүтээгдэхүүний нэр төрлийг 714-өөр нэмэгдүүлсэн байна.

Хүнсний аюулгүй байдлын Үндэсний зөвлөлийн 2024 оны 08 дугаар сарын 30-ны өдрийн хуралдаанаар мах, махан бүтээгдэхүүний экспортод тоо хэмжээний хязгаарлалт тогтоохгүй байхаар шийдвэрлэснээр 2024 онд 71.1 мянган тонн мах, махан бүтээгдэхүүн экспортолж, 269 сая ам.долларын орлогыг бүрдүүлсэн.

 **“Цагаан алт” үндэсний хөдөлгөөний талаар:** “Малын гаралтай түүхий эдийг боловсруулах үйлдвэрлэлийг дэмжих зарим арга хэмжээний тухай” Улсын Их Хурлын 63 дугаар тогтоолын хүрээнд

-ноолуурын бүрэн боловсруулалтын түвшинг 40.0 хувь, үйлдвэрлэлийг 2.3 их наяд төгрөг, экспортын орлогыг 690.0 сая ам.долларт хүргэж, шинээр 3000 гаруй ажлын байрыг бий болгох;

-ноосны боловсруулалтын түвшинг 55.0 хувь, үйлдвэрлэлийг 670.0 тэрбум төгрөг, экспортын орлогыг 119.0 сая ам.долларт хүргэж, шинээр 2200 орчим ажлын байр бий болгох;

-арьс, ширний боловсруулалтын түвшинг 50.0 хувь, экспортын орлогыг 22.4 сая ам.долларт хүргэж, шинээр 3000 гаруй ажлын байр бий болгох зорилтыг дэвшүүлсэн.

Үндэсний хөдөлгөөний хэрэгжилтийг хангах, ноос, ноолуур, арьс ширний бэлтгэл, үйлдвэрлэлийг дэмжих зорилгоор Засгийн газрын хүүгийн дэмжлэгтэй, арилжааны банкны эх үүсвэрээр 121 үндэсний үйлдвэрт 440.9 тэрбум төгрөгийн зээл олгоод байна.

 Хөнгөн үйлдвэрийн салбарт 2024 онд 404.1 сая долларын экспортын орлогыг бүрдүүлж, Засгийн газрын 2025 оны 46 дугаар тогтоолоор “Ямааны ноолуурын боловсруулалт, худалдаанд мөрдөх техникийн зохицуулалт”-ын үйлчлэх хугацааг 2025 оны 2 дугаар сарын 01-ний өдрөөс эхлэн хэрэгжүүлэхээр шийдвэрлэснээр түүхий ноолуурын 50 гаруй хувийг үндэсний үйлдвэрүүд худалдан авсан байна.

**“Шинэ хоршоо” хөдөлгөөний талаар:** Мал аж ахуйн салбарыг уур амьсгалын өөрчлөлтийн сөрөг нөлөөллөөс хамгаалах, гэнэтийн гамшиг ослын үеийн эрсдэлийг бууруулах, малчин өрхийн амьжиргааг дэмжих, орлогыг нэмэгдүүлэх, хүнсний аюулгүй байдал, тогтвортой нийлүүлэлтийг бий болгох, хоршоологч, үйлдвэрлэгчийн түншлэлийг дэмжиж, жижиг, дунд үйлдвэрлэлийг тогтвортой хөгжүүлэх, хотын төвлөрлийг бууруулах ач холбогдол бүхий “Уламжлалт мал аж ахуйд тулгамдаж байгаа уур амьсгалын өөрчлөлтөөс шалтгаалсан сөрөг нөлөөллийг бууруулах тухай хууль”, “Шинэ хоршоо хөдөлгөөн өрнүүлэх тухай” Засгийн газрын 2024 оны 166 дугаар тогтоолын хүрээнд “Шинэ хоршоо хөдөлгөөний салбар дундын уялдааг хангах Үндэсний хороо”-г Монгол Улсын Шадар сайдаар ахлуулан ажиллуулж байна.

Шинэ хоршоо хөдөлгөөний хүрээнд мал аж ахуйн үйлдвэрлэлийн 9689 хоршоо шинээр байгуулагдаж, 95118 малчин хоршоонд элсэж, 6885 хоршооны 23581 малчинд 798,9 тэрбум төгрөгийн хөрөнгө оруулалтын зээлийг олгож, 300,0 тэрбум төгрөгийн зээлд батлан даалт гаргасан байна.

 Жижиг дунд үйлдвэрийг хөгжүүлэх санд 2024-2025 онд 57.4 тэрбум төгрөгийг эргэн төвлөрүүлж, нийт 395 төсөлд 55.9 тэрбум төгрөгийн зээл олгож, 1083 ажлыг байрыг шинээр бий болголоо. Засгийн газрын 2025 оны 48 дугаар тогтоолоор “Жижиг дунд үйлдвэрийг хөгжүүлэх сангаас хөнгөлөлттэй зээл олгох, сонгох шалгаруулах, дамжуулан зээлдүүлэх, эргэн төлүүлэх, хяналт тавих журам”-д өөрчлөлт оруулан батлууллаа.

**“Атар-4” газар тариалангийн тогтвортой хөгжлийн аяны талаар**: Засгийн газрын 2025 оны “Аян өрнүүлэх тухай” 47 дугаар тогтоолоор тариалангийн тогтвортой хөгжлийг хангах “Атар-4” аяныг улс орон даяар эрчимжүүлэн хэрэгжүүлэхээр шийдвэрлэж, 2025 оны 03 дугаар сарын 28-ны өдөр тус аяныг албан ёсоор зарлан эхлүүлсэн.

Аяны хүрээнд хөдөө аж ахуйн үйлдвэрлэл эрхлэгчдэд арилжааны банкны эх үүсвэрээр 800.0 тэрбум төгрөгийн хөнгөлөлттэй зээлийг олгохоор шийдвэрлэсэн бөгөөд өнөөдрийн байдлаар 522 иргэн, аж ахуйн нэгжид 244.6 тэрбум төгрөгийн зээлийг олгоод байна.

 Засгийн газрын 2025 оны “Атар газрыг тариалангийн газарт шилжүүлэх тухай” 166 дугаар тогтоолоор Төв, Дорнод, Хэнтий, Дундговь, Дархан-Уул, Говьсүмбэр аймгуудад тариалангийн талбайг 71.2 мянган га-аар нэмэгдүүллээ.

---о0о---